C 88/32

Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2022/C 88/05)

Ova se obavijest objavljuje u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI JEDINSTVENOG DOKUMENTA

„Islas Canarias”

PDO-ES-A1511-AM02

Datum obavijesti: 25. studenoga 2021.

OPIS I RAZLOZI ODOBRENE IZMJENE

1. Manja izmjena naziva zoi-ja

Opis:

Izbrisan je španjolski određeni član „las” koji je prethodio zaštićenom nazivu.

Ta promjena utječe na točku 1. važeće specifikacije. Izravno utječe i na sve slučajeve u kojima se naziv ZOI-ja upotrebljava u specifikaciji. Ne utječe na točku 1. jedinstvenog dokumenta jer se zaštićeni naziv navodi kao „Islas Canarias”. Međutim, utječe na točku 8. jedinstvenog dokumenta, koja se odnosi na pakiranje na razgraničenom području, u kojoj nazivu ZOI-ja prethodi određeni član.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33. Ne može se smatrati izmjenom zaštićenog naziva jer je on u registru EU-a naveden kao „Isalas [sic] Canarias”, a ne kao „Las Islas Canarias”. Specifikacija je stoga ispravljena tako da se na svim mjestima upotrebljava točan naziv ZOI-ja, kako je registriran, tj. bez člana „las”.

Razlozi:

Ovaj korak nije izmjena zaštićenog naziva jer se zaštićeni naziv pojavljuje u registru EU-a bez člana „las”, koji je greškom uključen u specifikaciju.

2. Popis vrsta proizvoda po kategorijama

Opis:

Jedna kategorija, „vino”, sada obuhvaća različite vrste: bijela, ružičasta i crna vina te crna vina dobivena karbonskom maceracijom. Redoslijed popisa proizvoda izmijenjen je kako bi slijedio redoslijed kategorija iz dijela II. Priloga VII. Uredbi (EU) br. 1308/2013: 1. Vino, 3. Likersko vino, 5. Kvalitetno pjenušavo vino, 9. Gazirano biser vino, 16. Vino od prezrelog grožđa.

Ta promjena utječe na točku 2.1. važeće specifikacije. Neizravno utječe i na točku 2. podtočku (a) „Analitička svojstva” i (b) „Organoleptička svojstva”, kao i na točku 3. podtočku (a) „Enološki postupci”, stavak 2. u pogledu redoslijeda popisa proizvoda, koji sada slijedi redoslijed prethodno navedenih kategorija.

Jedinstveni dokument ostaje nepromijenjen.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlozi:

Boja (bijela, ružičasta, crvena) i metoda proizvodnje (karbonska maceracija) ne mijenjaju proizvod, koji ostaje u kategoriji 1. „Vino”, kako je navedeno u dijelu II. Priloga VII. Uredbi (EU) br. 1308/2013. Redoslijed je izmijenjen kako bi se slijedio redoslijed utvrđen u prethodno navedenom dijelu II. Priloga VII. i u točki 2. „Kategorije proizvoda od vinove loze” jedinstvenog dokumenta.

3. Promjene granica hlapljivih kiselina i ukupne kiselosti

Opis:

Najveći sadržaj hlapljivih kiselina, izražen kao octena kiselina, vina od prezrelog grožđa povećava se s 1,08 grama po litri na 1,60 grama po litri. Za kvalitetno pjenušavo vino granična vrijednost utvrđena je na 1,08 grama po litri.

Ta promjena utječe na: točku 2.2. [sic] „Opis vina” specifikacije proizvoda; prvu alineju točke [2].3., koja obuhvaća najveći sadržaj hlapljivih kiselina izražen kao octena kiselina; i točku 4. „Opis vina” jedinstvenog dokumenta, u odjeljku koji se odnosi na vino od prezrelog grožđa i kvalitetno pjenušavo vino.

U specifikaciji je najmanji ukupni sadržaj kiselosti, izražen u gramima vinske kiseline po litri, općenito utvrđen na 4 grama po litri, osim likerskog vina i vina od prezrelog grožđa, kod kojih iznosi 3,5 grama po litri. Ta se iznimka primjenjuje i na vina s prirodnom alkoholnom jakosti većom od 15 % vol. i stvarnom alkoholnom jakosti od najmanje 13 % vol., proizvedena bez pojačavanja, s alkoholom koji je u potpunosti rezultat fermentacije, ako se takvim vinima može dodijeliti neobvezna oznaka „prirodno slatki” u skladu s člankom 17. i Prilogom III. Kraljevskoj uredbi 1363/2011 od 7. listopada 2011. o provedbi pravila EU-a o označivanju, prezentiranju i identifikaciji određenih vinskih proizvoda.

Ta izmjena utječe na točku 2.2. [sic] „Opis vina” odjeljka 4. o najmanjem ukupnom sadržaju kiselosti izraženom kao vinska kiselina u specifikaciji. Ne utječe na jedinstveni dokument.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlozi:

Te su izmjene posljedica klimatskih promjena na zemljopisnom području. U njima se odražavaju prirodni čimbenici opisani u odjeljku o povezanosti: točka 7. specifikacije i odjeljak 8. jedinstvenog dokumenta.

Kao što je vidljivo iz opisa prirodnih čimbenika, unatoč tome što se Kanarski otoci nalaze u sredini pustinjskog područja uz sjeverozapadnu obalu Afrike, zbog brojnih čimbenika postoji velika raznolikost klime. Konkretno, vjetrovi pasati, koji sadržavaju mnogo vlage, pušu gotovo cijele godine te blago snižavaju temperature. Drugi je čimbenik niska prosječna godišnja količina padalina „od oko 350 litara po kvadratnom metru, iako sa znatnim razlikama, [neka] područja imaju manje od 100 litara po kvadratnom metru, dok druga imaju gotovo 1 000 litara po kvadratnom metru”. [sic]

Taj prirodni čimbenik male količine padalina i znatnih razlika među područjima uočen je barem od 80-ih godina 20. stoljeća. Popraćen je duljim i intenzivnijim razdobljima suše, ekstremnim temperaturama i nestašicom vode za navodnjavanje.

To je navedeno u odjeljku „Razlozi” nacrta Zakona Kanarskih otoka o klimatskim promjenama i energetskoj tranziciji, za koji je razdoblje javnog savjetovanja nedavno završilo (15. siječnja 2021.). Centar za istraživanje atmosfere u Izañi, na otoku Tenerife, dio je Globalnog programa promatranja atmosfere (Global Atmosphere Watch Programme). Od 80-ih godina 20. stoljeća evidentira porast prosječne temperature zabilježene na Kanarskim otocima na različitim mjernim postajama. To je povećanje najveće u Izañi, u Nacionalnom parku Teide, na otoku Tenerife, jer na njega manje utječe ocean s obzirom na njegov položaj u unutrašnjosti. Zabilježeno je i povećanje razina čestica prašine koje potječu s afričkog kontinenta. Slično tome, sljedeće publikacije odnose se na učinke klimatskih promjena na Kanarskim otocima: „Strategija Kanarskih otoka za borbu protiv klimatskih promjena, 2008.–2015.” Agencije Kanarskih otoka za održivi razvoj i klimatske promjene; i studija „Ključni aspekti plana za prilagodbu kopnene bioraznolikosti Kanarskih otoka klimatskim promjenama” koju su izradili J. L. Martin i M. V. Marrero iz Nacionalnog parka Teide te M. del Arco i V. Garzón iz Odjela za biologiju biljaka (botaniku), Farmaceutski fakultet, Sveučilište La Laguna, koju je objavilo Ministarstvo ekološke tranzicije i demografskih izazova.

Učinci klimatskih promjena na trajanje i intenzitet suša dovode do prirodnog povećanja kiselosti grožđa s visokim udjelom šećera, od kojeg se proizvode vina s prirodno visokim udjelom alkohola. Druga je posljedica suša prezrelo grožđe vinove loze.

Stoga je za vina od prezrelog grožđa preporučljivo povisiti najveću dopuštenu granicu kiselosti, izraženu kao octena kiselina, u skladu s dijelom C točkom 3. Priloga I. Delegiranoj uredbi Komisije (EU) 2019/934. Time se državama članicama omogućuje da odobre odstupanja od graničnih vrijednosti za vina ukupne volumne alkoholne jakosti od najmanje 13 % vol. Slično tome, za vina s prirodnom volumnom alkoholnom jakosti većom od 15 % vol. i stvarnom alkoholnom jakosti od najmanje 13 % vol., koja se proizvode isključivo fermentacijom grožđa, preporučljivo je primijeniti isto odstupanje u pogledu najmanjeg udjela izraženog kao vinska kiselina kao i kod likerskih vina i vina od prezrelog grožđa te ga odrediti na 3,5 grama po litri.

4. Izmjene ograničenja koja se odnose na proizvodnju vina

Opis:

Ograničenje prinosa vina na 74 litre na 100 kilograma grožđa premješteno je iz odjeljka „Enološki postupci” u odjeljak „Ograničenja”.

U proizvodnji crnih vina iz različitih kategorija sa ZOI-jem „Islas Canarias” najmanje 85 % upotrijebljenog grožđa mora biti od jedne ili više sljedećih sorti: Bastardo Negro-Baboso Negro, Cabernet Sauvignon, Castellana Negra, Listán Negro-Almuñeco, Listán Prieto, Malvasía Rosada, Merlot, Moscatel Negro, Negramoll, Pinot Noir, Ruby Cabernet, Syrah, Tempranillo, Tintilla, Vijariego Negro.

Te se promjene odnose na točku 3. specifikacije i 5.1. jedinstvenog dokumenta.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Ograničenje prinosa pri ekstrakciji premješteno je jer je riječ o ograničenju i stoga bi trebalo biti u tom odjeljku.

Ograničenje minimalnog udjela sorti crnog grožđa u crnom vinu namijenjeno je očuvanju intenziteta boje kao organoleptičkog svojstva povezanog s izgledom. Ovom se izmjenom ne mijenja opis proizvoda.

5. Definiranje sustava uzgoja i uvođenje novog sustava

Opis:

Definiran je svaki tradicionalni oblik vinove loze naveden u specifikaciji – oblik vaze, kordonac, tradicionalni parral [pergola] i niski parral. Uključena je nova definicija tradicionalnog oblikovanja „en rastras”, vrste brajdi na žicama s potpornjima.

Ta se promjena odnosi na točku 3. „Posebni enološki postupci” odjeljka 3. „Postupci uzgoja” i točku 2. „Oblikovanje i uzgoj vinove loze” specifikacije, kao i na točku 5.1. „Osnovni enološki postupci” jedinstvenog dokumenta, u odjeljku o postupcima uzgoja.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Opisano je svako tradicionalno oblikovanje vinove loze navedeno u specifikaciji kako bi se izbjegla zabuna ako se isti naziv koristi drugdje. To je slučaj s nazivom „cordón” [kordonac], koji se u drugim vinogradarskim područjima odnosi na vrstu uzgoja na žicama koja se razlikuje od tradicionalne prakse na Kanarskim otocima. Slično tome, oblik uzgoja poznat pod nazivom „en vaso” [u obliku vaze] tradicionalno se na Kanarskim otocima provodi s kolcima, za razliku od drugih vinogradarskih područja. Budući da su ta dva tradicionalna sustava oblikovanja definirana, u cilju dosljednosti definirani su i drugi. Dodaje se i definira tradicionalno oblikovanje „en rastras”. U odjeljku o povezanosti (točka 7. podtočka (a) specifikacije, „Ljudski čimbenici”) navedeno je kao značajno; međutim, naknadno nije spomenuto pod „Postupci uzgoja”, što je propust koji treba ispraviti.

6. Povećanje ograničenja prinosa proizvodnje

Opis:

Došlo je do povećanja najvećeg prinosa u kilogramima grožđa po hektaru, a time i hektolitara konačnog proizvoda po hektaru. Granica je povećana s 10 000 na 15 000 kilograma po hektaru i sa 74 na 111 hektolitara po hektaru.

Ta izmjena utječe na točku 5. „Najveći prinos” specifikacije i odjeljak 5. „Postupci proizvodnje vina” jedinstvenog dokumenta u pododjeljku 2. o najvećim prinosima.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Postoje određene sorte vinove loze koje se uzgajaju u povoljnim klimatskim uvjetima i koje su u nekim godinama produktivnije nego u drugima. To uzrokuje probleme u pogledu prinosa koji je prevelik za berbu za proizvodnju vina sa ZOI-jem „Islas Canarias”.

Stručnjaci iz povezanih vinarija u više su navrata tražili od nas da izmijenimo našu specifikaciju u pogledu povećanja maksimalnih prinosa. Tvrde da se kvaliteta grožđa ne smanjuje niti takvi veći prinosi na nju utječu.

Nadalje, za vinograde koji imaju druge sustave uzgoja osim brajdi, SIGPAC (španjolski sustav identifikacije zemljišnih parcela) ne predviđa granice za vinograde, što dovodi do [potrebe] smanjenja površine koja se obrađuje. Međutim, čak i ako se donese sporazum prije berbe, kojim se dopušta prekoračenje do 25 % ograničenja utvrđenog u specifikaciji, to nije dostatno kao rješenje.

7. Oznaka nuts dodana je u razgraničenje područja

Opis:

Oznaka NUTS za Kanarske otoke dodana je opisu razgraničenog područja.

Izmijenjene su točka 4. specifikacije proizvoda i točka 6. jedinstvenog dokumenta.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Dodatno pojašnjenje razgraničenog područja.

8. Promjene sorti grožđa

Opis:

Uklonjena je razlika između preporučenih i odobrenih sorti. Sve sorte sada su odobrene i navedene abecednim redom, zasebno za bijelo i crno grožđe. Iz istog su razloga sve sorte u jedinstvenom dokumentu navedene kao glavne sorte.

Dodana je bijela sorta Albillo Criollo.

Te izmjene utječu na točku 6. „Sorte grožđa” specifikacije i odjeljak 7. „Glavne sorte vinove loze” jedinstvenog dokumenta.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Usklađenost s klasifikacijom utvrđenom u Kraljevskoj uredbi 1338/2018 od 29. listopada 2018. o potencijalu proizvodnje vina, izmijenjenom Kraljevskom uredbom 558/2020, odjeljkom 5. Priloga XXI., kojim se uklanja razlika između preporučenih i odobrenih [sorta], pri čemu su sve sorte odobrene. Razlika između bijelih i crnih sorti na popisu uvedena je radi lakšeg uvida u popis.

Sorta Albillo Criollo tradicionalna je sorta koja se upotrebljava u proizvodnji vina sa ZOI-jem „Islas Canarias”. Pojavila se u Odluci od 2. svibnja 2011. o priznavanju kvalitetnog vina Kanarskih otoka te je odobrena u povezanim pravilima u skladu s člankom 6. „Sorte grožđa”, gdje je označena nazivom „Albillo”. Međutim, ta je posljednja točka izmijenjena Odlukom od 21. listopada 2011. kako bi bila u skladu s Kraljevskom uredbom 461/2011 od 1. travnja 2011. o izmjeni, među ostalim, Kraljevske uredbe 1244/2008 od 18. srpnja 2008. o potencijalu proizvodnje vina, kojim je sorta „Albillo” uklonjena s popisa sorti dopuštenih na Kanarskim otocima. Odlukom AAA/580/2014 od 7. travnja 2014. izmijenjen je Prilog XXI. prethodno navedenoj Kraljevskoj uredbi 1244/2008. Time je ta sorta ponovno uvedena za Kanarske otoke, ovaj put pod nazivom „Albillo Criollo”. Zbog toga bi, vraćajući se na početke ovog ZOI-ja, ta sorta trebala biti uključena u specifikaciju proizvoda. Ovom se izmjenom ne mijenja opis proizvoda.

9. Poboljšana formulacija povezanosti

Opis:

Poboljšana je formulacija povezanosti. Konkretno, proširena je uzročno-posljedična veza između prirodnih i ljudskih čimbenika, zajedno sa svojstvima vina, za svaku kategoriju.

Izmjena se odnosi na točku 7. specifikacije proizvoda i točku 8. jedinstvenog dokumenta.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33. Izmjenom se ne poništava povezanost, već se samo poboljšava tekst.

Razlog:

Pravilima EU-a zahtijeva se opis povezanosti za svaku od kategorija proizvoda obuhvaćenih ZOI-jem. Međutim, to nije uzeto u obzir u verziji napisanoj 2011. u prvoj specifikaciji tog ZOI-ja. Ova izmjena specifikacije omogućuje da se to ispravi.

10. Izmjene pravila o označivanju

Opis:

Ukinuto je ograničenje veličine slova, između 4 i 10 milimetara, kojima se na etiketi mora navesti naziv ZOI-ja.

Izbrisani su odjeljci koji se odnose na godinu berbe i sorte grožđa. Riječ je o neobveznim podacima utvrđenima u europskom zakonodavstvu, bez uvođenja strožih pravila u specifikaciji.

Uklonjeni su odjeljci koji se odnose na neobvezne podatke „fermentado en barrica” [fermentirano u bačvi], „barrica” [bačva] i „roble” [hrast]. To znači i uklanjanje uvjeta iz specifikacije koji nadilaze nacionalne propise o prethodno navedenim upućivanjima, konkretno: najmanji kapacitet bačvi (330 litara) i zahtjev da vino u njima odleži najmanje tri mjeseca.

Te se promjene odnose na točku 8.2.8. specifikacije i točku 9. jedinstvenog dokumenta.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Kad je riječ o veličini slova, ne smatra se potrebnim utvrditi ograničenja povrh onih utvrđenih u općim pravilima.

Neobvezni podaci, kao što su berba i sorta, utvrđeni u europskom zakonodavstvu i općenito primjenjivi na sve gospodarske subjekte bez obzira na status ZOI-ja/ZOZP-a, ne moraju se navoditi u specifikaciji ako nisu utvrđeni stroži uvjeti uporabe.

Neobvezni podaci „fermentado en barrica”, „barrica” i „roble” podliježu pravilima na nacionalnoj razini. Stoga se smatra da su uvjeti njihove uporabe oni koji se općenito primjenjuju u cijeloj Španjolskoj. Kako bi se upotrebljavali tradicionalni izrazi „noble” i „añejo” [odležano], koje mogu upotrebljavati vina sa ZOI-jem ili ZOZP-om, najveća zapremnina hrastovih spremnika zakonski je utvrđena na 600 litara. Stoga nema smisla da je kapacitet spremnika ograničen na 330 litara ako se žele upotrijebili neobvezni podaci „fermentado en barrica”,„barrica” i „roble” (što je moguće i za vina sa ZOI-jem ili ZOZP-om), s obzirom na to da je Kraljevskom uredbom 1363/2011 od 7. listopada 2011. o provedbi pravila Unije o označivanju, prezentiranju i identifikaciji određenih proizvoda od vina utvrđena granica od 600 litara. Ukidanjem strožih uvjeta u pogledu kapaciteta bačvi i najkraćeg vremena u bačvi (navedenom kraljevskom uredbom nije utvrđeno minimalno vrijeme), uvjeti su sada isti kao i opći uvjeti iz Kraljevske uredbe 1363/2011. Stoga se ne moraju navoditi u specifikaciji.

11. Uključivanje manjih zemljopisnih jedinica

Opis:

Dodane su sljedeće manje zemljopisne jedinice:

a. otoci Tenerife (oznaka NUTS ES709) i Fuerteventura (oznaka NUTS ES704);

b. općine: na otoku El Hierro: El Pinar, La Frontera i Valverde; na otoku Fuerteventuri: Antigva, Betancuria, La Oliva, Pájara, Puerto del Rosario i Tuineje; na otoku Gran Canaria: Agaete, Agüimes, Artenara, Arucas, Firgas, Gáldar, Ingenio, La Aldea de San Nicolás, Mogán, Moya, San Bartolomé de Tirajana, Santa Brígida, Santa Lucía de Tirajana, Santa María de Guía, Valleseco, Valsequillo, Tejeda, Telde, Teror i Vega de San Mateo; na otoku La Gomeri: Agulo, Alajeró, Hermigua, Vallehermoso i Valle Gran Rey; na otoku Lanzaroteu: Arrecife, Haría, San Bartolomé, Teguise, Tías, Tinajo i Yaiza; na otoku La Palmi: Barlovento, Breña Alta, Breña Baja, El Paso, Fuencaliente, Garafía, Los Llanos de Aridane, Puntagorda, Puntallana, San Andrés y Sauces, Tazacorte, Tijarafe i Villa del Mazo; na otoku Tenerife: Adeje, Arafo, Arico, Arona, Buenavista del Norte, Candelaria, Fasnia, Garachico, La Guancha, Los Silos, Icod de los Vinos, Puerto de la Cruz, Los Realejos, El Rosario, El Sauzal, El Tanque, San Cristóbal de la Laguna, San Juan de la Rambla, Santa Úrsula, Santiago del Teide, Tegueste i Vilaflor.

Kako bi se na etiketi moglo upotrebljavati naziv manje zemljopisne jedinice (otoka ili općine), vino se mora proizvoditi isključivo od grožđa proizvedenog u toj manjoj zemljopisnoj jedinici. Proizvodnja, dozrijevanje, prema potrebi, i punjenje u boce moraju se isto tako odvijati unutar zemljopisne jedinice.

Na etiketi naziv manje zemljopisne jedinice ne smije biti veći od naziva zaštićene oznake izvornosti „Islas Canarias”.

Ta izmjena utječe na odjeljak ii., „Dodatne odredbe o označivanju”, točku 8. podtočku (c), „Dodatni zahtjevi” specifikacije i točku 9. jedinstvenog dokumenta.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Nazivi manjih zemljopisnih jedinica dodani su u skladu s člankom 120. stavkom 1. točkom (g) Uredbe (EU) br. 1308/2013 Europskog parlamenta i Vijeća i člankom 55. Delegirane uredbe Komisije (EU). Oznaka „Tenerife” i obrazac koji će se koristiti na etiketama navedeni su u skladu s odlukom regionalnog ministra poljoprivrede, ribarstva i prehrane od 7. lipnja 1999.

Time bi se zadovoljila potražnja potrošača za informacijama o konkretnom mjestu podrijetla vina. To je i odgovor na velik interes i zahtjeve proizvođača, vinogradara i vinarija da svoje konkretne proizvode predstave na najbolji mogući način.

Nazivi otoka ili općina isključeni su ako se radi o zemljopisnim nazivima zaštićenim drugim ZOI-jima povezanima s vinom na Kanarskim otocima ili ako sadržavaju takve nazive. To je u skladu s člankom 103. stavkom 2. Uredbe (EU) br. 1308/2013 i člancima 28. i 29. Zakona 6/2019 o poljoprivredno-prehrambenoj kvaliteti.

Uključeni su uvjeti koji su stroži od onih utvrđenih u članku 55. Delegirane uredbe (EU) 2019/33. U [pravila o] označivanju i prezentiranju proizvoda uključeno je dovoljno pojedinosti o izgledu etikete, posebno s obzirom na veličinu slova i njihov položaj. Time se želi jasno i jednostavno utvrditi kategorija i podrijetlo proizvoda te izbjeći zbunjenost potrošača.

12. Uključivanje pojedinosti o kontrolnim ustanovama

Opis:

Dodana je poveznica prema kontrolnim ustanovama kojima je nadležno tijelo delegiralo zadaće kontrole i certificiranja proizvoda, u skladu s Uredbom 39/2016 od 25. travnja 2016.

Ta izmjena utječe na točku 9. podtočku (a) „Nadležna kontrolna tijela i ustanove” specifikacije. Ne utječe na jedinstveni dokument.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Specifikacija mora uključivati kontrolne ustanove koje provode certifikaciju proizvoda i kojima je delegirana kontrola ove specifikacije ZOI-ja.

13. Poboljšanja u opisu kontrola

Opis:

Dodane su metode koje kontrolna ustanova mora upotrebljavati, kako slijedi.

Kontrolna ustanova ocjenjuje sukladnost s ovom specifikacijom na temelju početnih i naknadnih inspekcija objekata vinarije najmanje jednom godišnje na temelju popisa opisanih zadataka.

Provjere uvjeta uzgoja vinove loze uključuju kombinaciju nasumičnih provjera koje se temelje na analizi rizika i uzorkovanju.

Uzorci za te provjere uzimaju se sustavno u svakom objektu, a iz zaliha gotovih proizvoda uzimaju se nasumični uzorci.

Ta izmjena utječe na točku 9. podtočku (b) „Zadaće” pod naslovom ii. „Metodologija provjera” specifikacije. Jedinstveni dokument ostaje nepromijenjen.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Radi usklađivanja s člankom 25. stavkom 2. Delegirane uredbe (EU) 2019/33 [sic], kojim se utvrđuje da se godišnje provjere moraju provoditi s obzirom na sukladnost sa specifikacijom te da se takve provjere moraju provoditi nasumičnim kontrolama koje se temelje na analizi rizika, uzorkovanjem ili sustavno. Nasumične kontrole mogu se kombinirati s kontrolama uzorkovanjem.

14. Izmjene teksta specifikacije koje ne utječu na njezin sadržaj

Opis:

1. Izmjene rasporeda/prikaza — U odjeljcima specifikacije (1., 2., 3. itd.) pododjeljci su odgovarajuće numerirani (2.2., 2.2.1., 2.2.2. itd.). Time se poboljšava redoslijed i jasnoća prikaza. U mjeri u kojoj je to moguće, unutar svakog odjeljka i pododjeljka abecedni popisi zamijenjeni su brojčanim popisima ili crticama, a abecednim popisima zamijenjeni su pododjeljci uvedeni crticama kako bi se poboljšala dosljednost prikaza. — Naslov „Kategorije” dodan je opisu vina prije popisa vinskih proizvoda. Redoslijed popisa proizvoda izmijenjen je kako bi slijedio redoslijed iz dijela II. Priloga VII. Uredbi (EU) br. 1308/2013. — Naslov „Analitička svojstva” izmijenjen je u „Fizička i kemijska svojstva”. — U pododjeljcima o fizičkim i kemijskim svojstvima proizvodi koji su prethodno grupirani zajedno sada se prikazuju zasebno kako bi se slijedio redoslijed iz dijela II. Priloga VII. Uredbi (EU) br. 1308/2013.

2. Reorganizirani su sljedeći odjeljci: — Ograničenje prinosa proizvodnje, koje se u prethodnoj specifikaciji nalazilo u odjeljku o enološkim postupcima. Sada se nalazi u odjeljku o ograničenjima, što je primjerenije. — Sorte grožđa navedene su abecedno, sa zasebnim popisima za crno i bijelo grožđe. — Brojevi od 4 do 10 pod podnaslovom b) „Objektivni zahtjevi” u točki 8. „Primjenjive odredbe” prethodne specifikacije sada su obuhvaćeni podnaslovom „Dodatni zahtjevi”, koji je prikladniji. Na svojoj novoj lokaciji grupirani su prema sadržaju, označeni brojevima i naslovima. Ta reorganizacija ne mijenja sadržaj.

3. Pojašnjenje terminologije, ispravljanje gramatičkih pogrešaka i dogovora: — Izraz „pjenušava vina” zamijenjen je izrazom „kvalitetno pjenušavo vino” u skladu s nazivom kategorije ovog proizvoda. — Izraz „ova oznaka” zamijenjen je izrazom „ova zaštićena oznaka izvornosti”. — Izraz „ova autonomna zajednica” zamijenjen je izrazom „Autonomna zajednica Kanarski otoci”. — Izraz „kvalitetno vino s Kanarskih otoka” zamijenjen je izrazom „zaštićena oznaka izvornosti Islas Canarias” ili „Islas Canarias”, ovisno o slučaju, jer je to zaštićeni naziv. — Izraz „ove specifikacije” zamijenjen je riječima „ova specifikacija” (na primjer, u odjeljku 3. točki (a) podtočki 2. i odjeljku 8. točki (b) podtočki 3. podpodtočki (a) prethodne specifikacije). — Izraz „će biti od” (odjeljak 3. točka (a) podtočka 2. prethodne specifikacije) zamijenjen je izrazom „će biti za” jer se odnosi na prirodnu jakost proizvedenih serija ili lotova, uz upućivanje na niže navedene [kategorije] vina.

Te se promjene odnose na različite točke specifikacije i jedinstvenog dokumenta.

Riječ je o standardnoj izmjeni jer ne ispunjava nijedan od kriterija utvrđenih u članku 14. stavku 1. Uredbe (EU) 2019/33.

Razlog:

Poboljšati i pojasniti tekst.

JEDINSTVENI DOKUMENT

1. Naziv(i)

Islas Canarias

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

3. Likersko vino

5. Kvalitetno pjenušavo vino

9. Gazirano biser vino

16. Vino od prezrelog grožđa

4. Opis vina

1. Bijela i ružičasta vina

SAŽET TEKSTUALNI OPIS

Bijela vina: žuta sa zelenkastim ili jantarnim nijansama. Srednji do visok aromatski intenzitet i voćna aroma. Svježa i uravnotežena. Voćni naknadni okus.

Ružičasta vina: pun raspon ružičastih boja. Srednji do visok aromatski intenzitet. Voćni karakter i voćna aroma. Srednje punoće. Svježa i uravnotežena. Voćni naknadni okus.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 10 Najmanja ukupna kiselost 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 18 Najveći ukupni sadržaj sumporova dioksida (u miligramima po litri) 200

2. Crna vina

SAŽET TEKSTUALNI OPIS

Crna vina: crvene boje trešnje s ljubičastim nijansama, srednjeg do visokog intenziteta boje. Srednji do visok aromatski intenzitet. Čisto crveno voće. Bogat okus, srednji tanini, okus se dugo zadržava u ustima. Produženo odležavanje rezultira okusom koji se dulje zadržava u ustima i povećava balzamične i začinske note, a boja poprima ton terakote.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 11,5 Najmanja ukupna kiselost 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 20 Najveći ukupni sadržaj sumporova dioksida (u miligramima po litri) 150

3. Likerska vina

SAŽET TEKSTUALNI OPIS

Likersko vino: bistra i svijetla, žute boje, uljastog izgleda. Miris im je intenzivan te podsjeća na grožđice, začine, sušene breskve i posebne sorte. Okus u ustima je baršunast, uravnotežen i intenzivan, s voćnim i snažnim naknadnim okusom.

* Najveći sadržaj sumporova dioksida: 200 mg/l ako je sadržaj šećera ≥ 5 g/l

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 15 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 18 Najveći ukupni sadržaj sumporova dioksida (u miligramima po litri) 150

4. Vino od prezrelog grožđa

SAŽET TEKSTUALNI OPIS

Bistra i svijetla, žute boje, uljastog izgleda. Miris im je intenzivan te podsjeća na grožđice, začine, sušene breskve i posebne sorte. Okus u ustima je baršunast, uravnotežen i intenzivan, s voćnim i snažnim naknadnim okusom.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 15 Najmanja ukupna kiselost 3,5 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 26,6 Najveći ukupni sadržaj sumporova dioksida (u miligramima po litri) 150

5. Kvalitetno pjenušavo vino

SAŽET TEKSTUALNI OPIS

Blijedožute do zlatnožute boje, svijetla, s malim i postojanim mjehurićima. Čistog i voćnog mirisa. U ustima je uravnoteženo, svježe, s voćnim naknadnim okusom.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 10 Najmanja ukupna kiselost 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 18 Najveći ukupni sadržaj sumporova dioksida (u miligramima po litri) 185

6. Gazirano biser vino

SAŽET TEKSTUALNI OPIS

Vina s izraženim mjehurićima. Bijela vina žute su boje, ružičasta su u rasponu ružičaste, a crna su vina crvenkasto-ljubičaste boje. Miris odlikuju čiste arome. Bijela vina imaju arome bijelog voća. Ružičasta i crna vina imaju arome crvenog voća. Na nepcu su punog okusa, uravnotežena i svježa, s voćnim naknadnim okusom i osjetom peckanja ugljikova dioksida.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 9,5 Najmanja ukupna kiselost 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 18 Najveći ukupni sadržaj sumporova dioksida (u miligramima po litri) 150

5. Postupci proizvodnje vina

5.1. Posebni enološki postupci

Relevantno ograničenje u proizvodnji vina

Omjer litara vina na 100 kilograma grožđa ne smije biti veći od 74 litre.

Crna vina proizvode se potpunom ili djelomičnom fermentacijom u kontaktu s kožicom. Najmanje 85 % upotrijebljenog grožđa moraju činiti crne sorte, s prethodnim uklanjanjem peteljki ili bez njega.

Postupak uzgoja

Najmanja gustoća sadnje iznosi 800 trsova po hektaru. Postoji iznimka za tradicionalna gospodarstva na Lanzaroteu, gdje je dopuštena niža granica od 400 trsova po hektaru. Sustavi uzgoja koji se primjenjuju prilagođeni su pedoklimatskim uvjetima i namijenjeni su postizanju najbolje moguće kvalitete. Primjenjuju se tradicionalni sustavi uzgoja Kanarskih otoka: u obliku vaze, rastras, kordonac, tradicionalni parral, niski parral i povezane varijacije. Primjenjuje se i sustav brajdi. Upotreba navodnjavanja uređena je Odlukom od 17. svibnja 1999. o navodnjavanju vinograda koji proizvode grožđe za proizvodnju kvalitetnih vina u određenim regijama na području Autonomne zajednice Kanarski otoci.

Poseban enološki postupak

Najmanja prirodna alkoholna jakost svake serije vina mora biti 10 % vol. za bijela i ružičasta vina; 11,5 % vol. za crna vina; 15 % vol. za likerska vina; 17 % vol. za vino od prezrelog grožđa; i 10 % vol. za gazirana kvalitetna pjenušava vina i gazirana biser vina.

5.2. Najveći prinosi

15 000 kilograma grožđa po hektaru

111 hektolitara po hektaru

6. Razgraničeno zemljopisno područje

Područje proizvodnje vina ove oznake obuhvaća cijelo područje Kanarskih otoka (oznaka NUTS ES70).

7. Glavne sorte vinove loze

ALBILLO CRIOLLO

BASTARDO BLANCO – BABOSO BLANCO

BASTARDO NEGRO – BABOSO NEGRO

BERMEJUELA – MARMAJUELO

BREVAL

BURRABLANCA

CABERNET SAUVIGNON

CASTELLANA NEGRA

DORADILLA

FORASTERA BLANCA

GUAL

LISTAN BLANCO DE CANARIAS

LISTAN NEGRO – ALMUÑECO

LISTÁN PRIETO

MALVASIA AROMÁTICA

MALVASÍA ROSADA

MALVASÍA VOLCÁNICA

MERLOT

MOSCATEL DE ALEJANDRÍA

MOSCATEL NEGRO

NEGRAMOLL

PEDRO XIMÉNEZ

PINOT NOIR

RUBY CARBERNET

SABRO

SYRAH

TEMPRANILLO

TINTILLA

TORRONTÉS

VERDELLO

VIJARIEGO BLANCO – DIEGO

VIJARIEGO NEGRO

8. Opis povezanosti

Vulkansko tlo otoka osigurava minerale različitim sortama grožđa pogodnima za proizvodnju vina. Zbog toga vina imaju karakteristične okuse vulkanskih minerala.

Navedenim postupcima uzgoja, zajedno s čimbenicima koji ograničavaju proizvodnju kako je prethodno opisano, poboljšava se kvaliteta berbe. Ti postupci i čimbenici uključuju: nepostojanje navodnjavanja; vrlo prostrane vinograde na mnogim područjima; vinovu lozu stariju od 80 godina; i obilje vinove loze koja se uzgaja na velikim nadmorskim visinama na strmim padinama.

Uzgoj vinove loze podrazumijeva dugo razdoblje rasta i sporo dozrijevanje. To je posljedica vrlo stabilnih temperatura na zemljopisnom području. Nema rizika od mraza, a temperaturne razlike između zime i ljeta male su. Sjeverni vjetrovi ili vjetrovi pasati stvaraju velik broj različitih mikroklima, što dovodi do velikih kontrasta koji se mogu uočiti [na udaljenostima] od nepunih 100 metara. Dugo razdoblje rasta i sporo dozrijevanje grožđa znatno utječu na svojstva vina, što pokazuju sljedeći primjeri.

— Bijela vina postižu dobar aromatski intenzitet s notama bijelog i tropskog voća te cvjetnim i balzamičnim notama. Uravnotežena su, svježa i okus se dugo zadržava u ustima.

— Crna vina imaju dobar aromatski intenzitet s notama crnog voća, kao što su kupine, te biljnim i mineralnim notama koje podsjećaju na crni papar. Strukturirana su, razrađena i dobro uravnotežena. Ružičasta vina imaju čiste arome crvenog voća, kao što su jagode i maline, s cvjetnim komponentama i biljnim notama različitog intenziteta te dobru ravnotežu kiselosti i svježine.

— Kod likerskih vina, zbog velikog broja mikroklima koje nastaju zbog terena, tla i utjecaja vjetrova pasata određene sorte ne postižu optimalni stupanj zrelosti za proizvodnju prirodno slatkih vina. Stoga se za proizvodnju tih vrsta vina koja imaju svježe arome i podsjećaju na tu sortu tradicionalno upotrebljava vinski alkohol. Ta vina postaju složenija odležavanjem.

— Na kvalitetno pjenušavo vino utječe dugo razdoblje rasta i sporo dozrijevanje grožđa, što mu daje dobar aromatski intenzitet, živost u ustima i voćni završni okus.

— Svojstva gaziranog biser vina rezultat su sezone uzgoja vinove loze na području proizvodnje, što omogućuje proizvodnju vina sa svojstvima biser vina. Ujednačene temperature i obilje sunčeve svjetlosti omogućuju dugo razdoblje rasta i sporo zrenje grožđa. Tako nastaju nježna, intenzivno voćna vina živahnog okusa.

— Za vino od prezrelog grožđa važno je razumjeti da oblikovanje vinove loze omogućuje izloženost sunčevoj svjetlosti i osigurava ujednačenu temperaturu duž cijele biljke, što dovodi do savršene ravnoteže. U ustima ta vina pružaju iznimnu ravnotežu slatkoće i kiselosti.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

nacionalno zakonodavstvo

Vrsta dodatnog uvjeta:

pakiranje na razgraničenom zemljopisnom području

Opis uvjeta:

Zbog posebnih svojstava proizvoda i potrebe za zaštitom ugleda zaštićene oznake izvornosti, vina sa ZOI-jem „Islas Canarias” moraju se puniti u boce isključivo u vinarijama upisanima u odgovarajući registar vinarija. Nepridržavanje će dovesti do toga da vino izgubi pravo na upotrebu oznake.

Proizvodnja vina sa zaštićenom oznakom izvornosti ne završava postupkom pretvaranja mošta u vino alkoholnom fermentacijom i drugim dopunskim postupcima. Naprotiv, punjenje u boce trebalo bi smatrati završnom fazom u proizvodnji tih vina jer uključuje druge enološke postupke. Među njima su filtriranje, stabilizacija i druge vrste korektivnih mjera koje mogu utjecati na posebna svojstva vina. Iako bi se takve radnje mogle odvijati izvan zaštićenog područja, mnogo je vjerojatnije da će se postići optimalni uvjeti ako ih provode vinarije unutar tog područja, koje su pod izravnom kontrolom kontrolnih ustanova. Kontrole koje se provode izvan područja proizvodnje pružaju manje jamstava u pogledu kvalitete i autentičnosti vina nego kontrole koje se provode unutar njega. Punjenje u boce na području proizvodnje važan je čimbenik u zaštiti oznake kada se pretpakirani proizvod stavlja na tržište za krajnjeg potrošača. To znači da ne može doći do naknadne manipulacije proizvodom koja bi mogla utjecati na njegovu kvalitetu i posebna obilježja.

Pravni okvir:

nacionalno zakonodavstvo

Vrsta dodatnog uvjeta:

dodatne odredbe o označivanju

Opis uvjeta:

— Riječi „Denominación de Origen Protegida Islas Canarias” moraju biti istaknute na etiketama, s logotipom koji je registriralo upravljačko tijelo.

— Na ambalaži se moraju nalaziti numerirane sekundarne etikete ili pečati koje izdaje upravljačko tijelo. Oni se moraju pričvrstiti u vinariji tako da budu vidljivi i da se ne mogu ponovno upotrijebiti.

— Na etiketi se mogu navesti različite manje zemljopisne jedinice (otoci i općine) ako se vino proizvodi isključivo od grožđa s tog područja i ako se i proizvodnja, dozrijevanje, prema potrebi, te punjenje u boce odvijaju na tom području. Upravljačko tijelo ovlašteno je za izdavanje posebnih sekundarnih identifikacijskih oznaka. Upućivanja na manju zemljopisnu jedinicu moraju biti navedena slovima koja nisu veća od onih koja se upotrebljavaju za zaštićenu oznaku „Islas Canarias”.

Poveznica na specifikaciju proizvoda

https://www.gobiernodecanarias.org/cmsgobcan/export/sites/agp/icca/galerias/doc/calidad/Pliego-de-Condiciones-Islas-Canarias-modificado-1.pdf

(1) SL L 9, 11.1.2019., str. 2.